அ.தி.மு.க-வின் இரண்டு அணிகளும் இணைந்த பின்னர், தினகரன் மட்டும் தனி அணியாகச் செயல்பட்டு வருகிறார். உள்ளாட்சித் தேர்தலில் போட்டியிடுவதற்கு வசதியாக, தனிக்கட்சி தொடங்கும் முடிவில் இருக்கிறார் தினகரன். புதிய கட்சிக்கு மூன்று பெயர்களை நீதிமன்றத்தில் தெரிவித்திருக்கிறார். இந்த வழக்கின் தீர்ப்பு இன்னமும் வரவில்லை. அதேபோல், 18 எம்.எல்.ஏ-க்கள் தகுதிநீக்க வழக்கின் முடிவு, உயர் நீதிமன்றத் தலைமை நீதிபதி இந்திரா பானர்ஜி முன் இருக்கிறது. 'எப்போது வேண்டுமானாலும் தீர்ப்பு வரலாம்' என்பதால் தி.மு.க முகாமில் கூடுதல் சுறுசுறுப்பு தென்படுகிறது. தகுதிநீக்கத்துக்கு எதிராகத் தினகரன் ஆதரவு எம்.எல்.ஏ-க்களாக இருந்த 18 பேரும் கடந்த செப்டம்பர் மாதம் வழக்கு தொடர்ந்தனர். இந்த வழக்கோடு சேர்த்து, நம்பிக்கை வாக்கெடுப்பு செல்லாது எனக் கோரிய வழக்கு, சட்டசபைக்குள் தி.மு.க எம்.எல்.ஏ-க்கள் குட்கா கொண்டு வந்த வழக்கு உள்ளிட்ட 7 வழக்குகள் விசாரிக்கப்பட்டு வந்தன.